केरल में कोरोना के 26011 नए केस मिले, 45 मरीजों की मौत
केरल में सोमवार को कोरोना वायरस संक्रमण के 26,011 नये मामले सामने आने के बाद संक्रमितों की संख्या बढ़कर 16,64,789 हो गयी जबकि इस दौरान कोरोना के 45 मरीजों की मौत होने से इस महामारी से मरने वालों की संख्या बढ़कर 5,450 हो गयी।
तिरुवनंतपुरम: केरल में सोमवार को कोरोना वायरस संक्रमण के 26,011 नये मामले सामने आने के बाद संक्रमितों की संख्या बढ़कर 16,64,789 हो गयी जबकि इस दौरान कोरोना के 45 मरीजों की मौत होने से इस महामारी से मरने वालों की संख्या बढ़कर 5,450 हो गयी। राज्य सरकार ने यह जानकारी दी। मुख्यमंत्री पिनारई विजयन ने कहा कि राज्य में कोरोना संक्रमण के नये मामलों में लगातार हो रही वृद्धि के मद्देनजर चार से नौ मई के बीच कड़े प्रतिबंध लगाए जायेंगे। सीएम विजयन ने सभी लोगों से कोविड प्रोटोकॉल के तहत नियमों का पालन करने की अपील की है। केरल में पिछले 24 घंटों के दौरान कोरोना के 19,519 मरीजों को स्वस्थ होने के बाद अस्पताल से छुट्टी दे दी गयी जिससे ठीक होने वालों की संख्या बढ़कर 13,13,109 हो गयी। राज्य में इस समय कोरोना के 3,45,887 मरीज हैं जिनका इलाज चल रहा है। कोरोना संक्रमण के नये मामलों में 80 स्वास्थ्यकर्मी हैं। नये मामलों में 301 बाहर से आये मामले हैं और 24,106 मामले संपर्क के जरिये बढ़े हैं। पिछले 24 घंटों के दौरान 96,296 नमूनों की जांच की गयी और संक्रमण की दर बढ़कर 27.01 प्रतिशत हो गयी। केरल में अब तक 1,61,54,929 नमूनों की कोरोना जांच की गयी है। कोझिकोड में सर्वाधिक 3,919 मामले सामने आये जबकि एर्नाकुलम में 3,291 और मलाप्पुरम में 3,278 मामले दर्ज किए गए। केरल में 7,40,135 लोगों को विभिन्न जिलों में क्वारंटीन में रखा गया है जिसमें से 2,71,181 लोगों को अस्पतालों में रखा गया है।